**Bolonský šerm** alebo **Dardiho škola** je tradícia v rámci talianskej školy šermu, ktorá vychádza z dochovaných šermiarskych pojednaní zverejnených niekoľkými šermiarskymi majstrami 16. storočia z mesta Bologna.

 
*Dardiho škola* je pomenovaná po Lippovi Bartolomeovi Dardim, profesorovi matematiky a astronómie na univerzite v Bologni, ktorý bol licencovaný ako šermiarsky majster a zakladateľ školy šermu v Bologni v roku 1415, len niekoľko rokov potom, ako Fiore dei Liberi dokončil svoj *Fior di Battaglia*. Dardiho škola predstavovala poslednú veľkú stredovekú tradíciu západného bojového umenia a prvú veľkú renesančnú tradíciu, ktorá zahŕňala ozbrojený aj neozbrojený boj. Nezachoval sa žiadny rukopis pripisovaný Dardimu, aj keď jeho postupy sa stali základom pre prácu Antonia Manciolina a Achillea Marozza. Obaja boli pravdepodobne žiakmi slávneho bolonského majstra Guida Antonia de Lucu.

Bolonskí majstri, ktorých spisy prežili, zdieľali väčšiu súdržnosť štýlu, terminológie a pedagogiky ako šermiarski majstri rovnakého obdobia z ostatných častí Talianska, čo ospravedlňuje ich zaradenie do jednej školy. Dardiho škola sa zameriavala predovšetkým na jednoručný meč (všeobecne označovaný ako "bočný meč"), stále využívaný pre sekanie aj bodanie. "Bočný meč" (Spada da lato) bol používaný v kombinácii s rôznymi obrannými zbraňami vrátane štítu (*brocchiero*, *rotella* alebo *targa*), dýky, rukavíc alebo plášťa. Vyučoal sa aj obojručný meč alebo *spadone*, ale postupne strácal svoju dôležitosť. Okrem toho poskytoval návod na boj s halapartňou a inými tyčovými zbraňami.

Zdroje
------

### Manciolino

*Opera Nova* Antonia Manciolina bola zrejme prvýkrát vydaná v raných 20-tich rokoch 16. storočia, zachovalo sa však len jeho „novo prepracované 2. vydanie" z roku 1531. Bola venovaná Donovi Luiovi de Cordobe, v období 1522-23 cisárskemu veľvyslancovi pápeža Hadriána VI..

### Marozzo

Vydanie Achillea Marozza *Opera Nova dell'arte delle armi* ("Nové pojednanie o umení boja") bolo vydané v roku 1536 v Modene, a venované grófovi Rangonimu. Je považované za najdôležitejšiu prácu v talianskom šerme 16. storočia a je príkladom techniky boja  so všetkými hlavnými zbraňami doby a zahŕňa veľkú časť konvencií a pravidiel duelu.

### Anonimo Bolognese

*L'Arte della Spada* ("Umenie meča") od Anonima Bolognese (anonymného majstra v Bologni), Rukopisy Ravenna M-345 a M-346 sú manuál šermu 16. storočia z bolonskej školy. Rubboli a Cesari (2005) ho datujú do „prvých rokov 16. storočia", a pripisujú veliteľovi Manciolinovi, zatiaľ čo iné odhady čas vzniku datujú bližšie k roku 1550.

### Angelo Viggiani

*Lo Schermo* Angela Viggianiho bolo napísané okolo roku 1550 a zverejnené po jeho smrti cca v roku 1575.

### Dall'Agocchie

Giovanni dall'Agocchie, *Dell'Arte di Scrimia*, rok 1572. Táto práca je nezvyčajne jasná, obsahuje významné množstvo podkladov o teórii šermu spolu s mnohými špecifickými popismi základov.

Referencie
----------

1. 1 2 3 4 5 6 7 8  LEONI, Tom. *The Complete Renaissance Swordsman: A Guide to the Use of All Manner of Weapons ~ Antonio Manciolino’s Opera Nova (1531)*. Wheaton, IL : Freelance Academy Press, 2010. ISBN 9780982591130. S. 9-11. (anglicky)
2. 1 2 3 4 5 6  MELE, Gregory D.. *Martial Arts of the World: An Encyclopedia of History and Innovation, 2nd. Vol.*. Santa Barbara, Calif. : ABC-Clio Inc, 2010. ISBN 9781598842432. Kapitola Fighting Arts of the Renaissance ~ Bologna: City of Swordsmen. s. 249-250. (anglicky)
3. ↑  MELE, Gregory D.. *In the Service of Mars: Proceedings from the Western Martial Arts Workshop 1999–2009, Volume I.*. Wheaton, IL : Freelance Academy Press, 2010. ISBN 978-0982591154. Kapitola Bolognese Poleaxe Combat: A New Look at an Old Weapon. s. 13-39. (anglicky)

Externé odkazy
--------------

* Bolognese Guards
* Bolognese Swordsmanship: The Dardi School
* Bolognese Masters at Scrimipedia
* odborná kniha o šerme : BERTOLINI, B. / Trattato di contra-punta (v taliančine) - dostupné v Digitálnej knižnici UKB

Zdroj
-----

*Tento článok je čiastočný alebo úplný preklad článku Bolognese Swordsmanship na anglickej Wikipédii.*